Makani 19: Jakobo Waba Amukwasyi Mupati
KOLANGA buyo kukomena mukwasyi ooyu. Aaba mbana basankwa ba Jakobo bali 12. Alimwi wakalijisi abana basimbi. Hena kuli mwana ngozyi zina aawa? Atubone mazina aamwi.
Leya wakazyala Lubeni, Simiyoni, Levi a Juda. Lacelo naakabona kuti tajisi mwana naba omwe, wakausa kapati. Aboobo wakapa Biliha mubelesi wakwe musimbi kuli Jakobo, eelyo Biliha wakaba abana basankwa bobilo, Dani a Nafitali. Kumane awalo Leya wakapa Zilipa mubelesi wakwe musimbi kuli Jakobo, Zilipa wakazyala Gadi a Asya. Leya wakaba abana abamwi basankwa bobilo, Isaka a Zebuloni.
Kumane awalo Lacelo wakakonzya kuba amwana wakulizyalila. Wakamuulika kuti ngu Josefa. Kumpela tulaiya zinji zya Josefa nkaambo wakazyi kuba muntu uulemekwa kapati. Aaba mbabana basankwa bali 11 mbaakazyala Jakobo naakali kukkala abaswaabo Lacelo ba Labani.
Jakobo wakalijisi abana basimbi, pele Bbaibbele lyaamba buyo omwe. Izina lyakwe ngu Dina.
Cakasika ciindi Jakobo naakayanda kuzwa mumunzi wa Labani akujokela ku Kenani. Wakabunganya mukwasyi wakwe mupati, abutanga bwambelele zyakwe zinji kapati abwaŋombe, akutalika kweenda musinzo mulamfwu.
Jakobo amukwasyi wakwe nibakajoka ku Kenani, bakakkala buyo mazuba masyoonto Lacelo wakazyala mwana musankwa. Wakatalika kumyongwa kabacili munzila. Lacelo cakamukatazya kutumbuka, aboobo wakafwa ntumbukila. Pele mwana musankwa wakali buyo kabotu. Jakobo wakamuulika kuti ngu Bbenjamini.
Tuyanda kuti katwaayeeyede mazina aabana basankwa bali 12 bana ba Jakobo, nkaambo mukowa woonse wa Isilayeli nkowakazwa. Mubwini, misyobo iili 12 yabana Isilayeli yakaulikwa mazina aabana basankwa ba Jakobo bali 10, abana bobilo ba Josefa. Izaka wakakkala myaka minji kabazyedwe kale bana aaba, alimwi kulibonya kuti wakali kkomenyi ikuba abazyukulu banji boobu. Pele atubone cakacitika kumuzyukulu wakwe Dina.
Matalikilo 29:32-35; 30:1-26; 35:16-19; 37:35.
Mibuzyo
- Mbabaani mazina bana basankwa bali cisambomwe ba Jakobo mbaakamuzyalila mukaintu wakwe Leya?
- Ino Zilipa mubelesi wa Leya wakamuzyalila bana bongaye Jakobo?
- Mbabaani mazina bana ba Biliha mubelesi wa Lacelo mbaakamuzyalila Jakobo?
- Mbabaani basankwa bobilo Lacelo mbaakazyala, pele ncinzi cakacitika naakazyala mwana wabili?
- Kweelana acifwanikiso, ino bakali bongaye bana basankwa ba Jakobo, alimwi ncinzi cakazwa kuli mbabo?
Mibuzyo aimwi
- Bala Matalikilo 29:32-35; 30:1-26; a 35:16-19.
Kweelana ambokutondezyedwe kubana basankwa bali 12 ba Jakobo, mbuti lyansiku bana basankwa bana Hebrayo mbobakali kuulikwa mazina?
- Bala Matalikilo 37:35.
Nokuba kuti ngu Dina buyo waambidwe mu Bbaibbele, mbuti mbotuzyi kuti Jakobo wakalijisi bana basimbi banji? (Matl. 37:34, 35)
luo_Latn bem_Latn bem_Latn bem_Latn bem_Latn bem_Latn tum_Latn bem_Latn tgl_Latn xho_Latn bem_Latn bem_Latn nso_Latn bem_Latn bem_Latn xho_Latn mos_Latn bem_Latn mos_Latn bem_Latn